覽古十四首 十四
作者：吳筠
朝代：唐

paragraphs: 聖人垂大訓，奧義不苟設。
天道殃頑兇，神明祐懿哲。
斯言猶影響，安得復迴穴。
鯀瞍誕英睿，唐虞育昏孽。
盜跖何延期，顏生乃短折。
魯隱全克讓，禍機遂潛結。
楚穆肆巨逆，福柄奚赫烈。
田常弒其主，祚國久罔缺。
管仲存霸功，世祖成詭說。
漢氏方版蕩，羣閹恣邪譎。
謇謇陳蕃徒，孜孜抗忠節。
誓期區宇靜，爰使兇醜絕。
謀協事靡從，俄而反誅滅。
古來若茲類，紛擾難盡列。
道遐理微茫，誰爲我昭晰。
吾將詢上帝，寥廓詎躋徹。
已矣勿用言，忘懷庶自悅。